Norske naboer forteller: Det må ha vært en ulykke
Av: RUNA HESTMANN TIERNO, MARIANNE VIKÅS, ROAR NERDAL, HEIDI ØSTHUS ERIKSEN, SYNNØVE ÅSEBØ og MARCUS HUSBY Noen timer etter at Marit Breiviks ektemann ankom sykehuset i Natal i Brasil, døde han. Nå har det lokale politiet startet etterforskning, fordi de mener skadene som er påvist i obduksjonsrapporten ikke er forenlig med et fall fra en stol.Høye murer og et strømførende gjerde omringer de 42 leilighetene inne i komplekset like ved stranden i Barra de Tabatinga. 41 av dem eies av nordmenn, blant dem ekteparet Niels Hertzberg og Marit Breivik.Hun var også en av dem som kom til da det ble kjent at 72-årige Hertzberg hadde blitt skadet inne i leiligheten sin, fredag 1. mars i år. - Det som skjedde er helt fryktelig. Det gikk to dager før jeg klarte å sove, sier hun til VG.Rodrigues sier at en norsk nabo av Hertzberg fant ham ved 19-tiden den kvelden. Dette var en kvinne som skulle reise tilbake til Norge og som ville si adjø til 72-åringen. Da naboen kom inn i boligen fant hun ham forslått.Hertzberg var så forslått at hun løp etter hjelp. En av dem som kom til var vaktmesterkona. - Han hadde forsøkt å bandasjere seg selv og hadde blødd veldig mye, sier Rodrigues og fortsetter: - Jeg så et alvorlig, dypt kutt i hodet, skader i skulderen, armen og kneet. Hun sier at 72-åringen var ved bevissthet, og at han forklarte hva som hadde skjedd. - Han sa at han hadde sittet på en barkrakk og lest. Så falt han ned, sier Gilvania Rodrigues. Politiet skal nå avhøre personer som oppholdt seg i komplekset den fatale fredagen, og i dag klokken 10 lokal tid skal ekteparet Rodrigues inn i avhør.- Det er ingen som har sett hva som egentlig skjedde. Jeg kom dit først etter at han hadde fått disse skadene og lå på gulvet der. Han sa selv at han hadde falt, og antydet ikke at det hadde vært noe annet enn en ulykke. Han ville sagt det om det hadde skjedd noe annet, sier han til VG. Den norske mannen sier at han ser det som helt usannsynlig at det kan ha vært noen andre der inne.Kona til vaktmesteren er enig. - Alt var i orden inne i bungalowen. Det var ingenting som tydet på at det hadde vært en slåsskamp eller et overfall. Alt var på plass og han sa han var alene da det skjedde, sier hun og legger til at ingen fremmede kommer seg innenfor murene. Den norske kvinnelige naboen som fant ham sier alt tyder på at det var en ulykke.Det ble ringt etter ambulanse, men siden leilighetskomplekset ligger et stykke fra byen tilbød vaktmesterparet å kjøre ham til sykehuset. - Det ville han ikke. Han ville vente på ambulansen, sier Rodrigues. Vaktmesterkona var den eneste som ble med ham i ambulansen, siden hun snakket flytende portugisisk og kunne hjelpe til med språket. - Jeg var veldig bekymret over den store mengden blod han hadde mistet med tanke på hans alder, sier hun.- I ambulansen fikk han intravenøst og oksygen, men da han ankom sykehuset fikk han ikke det. De ville ta røntgenbilde av hodet først, og ventet på det før han fikk videre behandling, sier Rodrigues til VG. Hun sier at hun var sammen med nordmannen hele tiden. - Da vi kom til sykehuset begynte han å få pusteproblemer og kvelningsfornemmelser. Jeg begynte å skrike og ble tatt ut av rommet, sier hun.Ifølge loggen til helseetaten fikk Hertzberg hjertestans klokken 21.45, og det ble øyeblikkelig satt i gang gjenopplivningsforsøk.Marit Breivik ble møtt med dødsbudskapet da hun landet i Natal, bekrefter håndballpresident Karl-Arne Johannessen. I ettertid er den norske konsulen i Natal blitt koblet inn, og har bedt om undersøkelse om sykehuset hadde riktig utstyr. - Dette er et stort tap for oss. Vi er som en stor familie her. Niels var en god og respektert lederskikkelse, som var med i styret for leilighetskomplekset, sier Rodrigues. At brasiliansk politi har satt i gang etterforskning av dødsfallet syntes Rodrigues er en ekstra belastning. - Det tynger ekstra, for det er ingenting som tyder på at det har skjedd noe annet enn den forklaringen han ga til sine venner.
Gilvania Rodrigues fulgte en blodig Niels Hertzberg (72) i ambulanse til sykehuset. Han var ved bevissthet og forklarte at han hadde falt av en stol.